陳篤生醫院

陳篤生醫院（粵拼：can4 duk1 sang1 ji1 jyun2，英文：Tan Tock Seng Hospital，簡寫：TTSH）係星加坡其中一間最大型嘅綜合醫院，屬於國家醫療集團（National Healthcare Group）。間醫院有45個臨床同專職醫療科室（clinical and allied health departments），同埋十六個專科中心（specialist centres），超過八千個員工。每日有超過二千個病人到佢啲專科中心求診，亦有大約460個病人使用佢嘅急症室，係星加坡全國至忙嘅急症室。 史 星加坡開埠之後，大批移民陸續來到。多數人係非常窮困，營養不良好普遍，估計每年有大概100個移民餓死。 1820年代，英國政府設立咗一間貧民醫院（pauper's hospital），但係喺1830年代因為資金不足關閉。政府改為提議各個族群嘅有錢人睇返同族嘅窮人，有啲善心人響應，陳篤生就係其中一位。佢係星加坡第一位亞裔太平紳士，當時署理星加坡華人甲必丹。佢出咗5千蚊來起星加坡第一間私人資助醫院。 間醫院初初叫做「華人貧民醫院」（Chinese Pauper Hospital），1844年5月25日喺珍珠山奠基。醫院大樓屬古典風格，由星加坡政府測量師湯申設計。間醫院起咗三年，資金不足又令到醫院丟空兩年。卒之，喺1849年，醫院接受第一批病人。當時大約100個窮困病人喺珍珠山腳一間亞答屋留醫，風暴摧毀咗間屋，之後啲病人轉咗去間醫院。 醫院落成之後，初期時，一直都有錢銀問題，全靠公眾捐款減輕負擔，善長包括陳氏家族其他成員。醫院亦受人手短缺同冇穩定供水困擾。1850年，陳篤生52歲過咗身，之後，醫院就改名做「陳篤生醫院」。 醫院搬過幾次。1861年，殖民地政府打算加強珍珠山嘅武裝防禦，於是乎將佢搬咗去實龍崗路同馬里士他路交界嘅新建築。醫院加咗一個麻風病房。後來，醫院所在嘅低窪地帶被認為唔適合病人。1903年，憑住陸佑五萬蚊捐款，買到醫院而今喺摩綿路（Moulmein Road）嘅地皮。新醫院喺1909年由公共工程局（Public Works Department）起好。 到到1980年代，醫院服務同接收嘅病人數目，開始超過1950年代起好嘅醫院建築嘅負荷。2000年4月1號，一棟15層高嘅新樓落成並正式啟用。 2000年，因為星加坡本地醫療服務業重組，醫院歸落「國家醫療集團」。 間醫院聲稱係老人醫學（Geriatric Medicine）、傳染病、康復醫學（Rehabilitation Medicine）、呼吸系統科（Respiratory Medicine）同埋風濕過敏反應及免疫科（Rheumatology, Allergy and Immunology）呢啲方面發展嘅先驅。佢亦係老人醫學、普通外科、急症科、放射科、腸胃科、耳鼻喉科同埋骨科嘅主要轉介中心。 2003年沙士爆發嗰陣，間醫院因為過去處理傳染病嘅經驗（星加坡傳染病中心就喺佢左近），畀星加坡衛生部定咗做全國唯一嘅診斷同治療中心，仲要「實際封鎖咗」（"effectively locked down"）成間醫院來到控制沙士爆發。2013年，喺醫院大堂設立咗一塊碑，紀念沙士爆發嗰時醫院所有嘅醫護人員，感謝佢地唔怕攰噉工作，其中有兩位仲因為染上沙士而殉職。塊紀念碑由星加坡衛生部長顏金勇揭曉，佢亦向醫院所有醫務人員致敬。 收費 2016年，四人急症病房入邊一張病床一晚嘅費用係225星加坡元，單人病房一晚係420星加坡紙。 臨床同專職醫療服務 非住院和診斷醫學分部（Division of Ambulatory & Diagnostic Medicine） 放射科（Diagnostic Radiology） 急症科（Emergency Medicine） 腫瘤科服務（Oncology Services） 病理和化驗醫學（Pathology & Laboratory Medicine） 內科分部（Division of Medicine） 心臟科（Cardiology） 臨床流行病學（Clinical Epidemiology） 內分泌科（Endocrinology） 腸胃肝臟科（Gastroenterology and Hepatology） 普通科（General medicine） 老人醫學（Geriatric Medicine） 傳染病科（Infectious diseases） 精神科（Psychological Medicine） 紓緩治療科（Palliative Medicine） 康復醫學（Rehabilitation Medicine） 呼吸系統科（Respiratory Medicine） 風濕、過敏反應及免疫科（Rheumatology, Allergy & Immunology） 外科分部（Division of Surgery） 麻醉科（Anaesthesiology） 普通外科（General surgery） 眼科（Ophthalmology） 骨科（Orthopaedic Surgery） 耳鼻喉科（Otorhinolaryngology） 泌尿科（Urology） 臨床支援服務（Clinical Support Services） Complementary Integrative Medicine 營養與飲食（Nutrition & Dietetics） 職業治療（Occupational Therapy） 病理和化驗醫學（Pathology & Laboratory Medicine） 輸血（Blood Transfusion） 血液科（Haematology） 臨床化學（Clinical chemistry） 解剖病理學（Anatomical pathology） 臨床微生物學（Clinical microbiology） 藥房（門診、住院、零售） 物理治療（Physiotherapy） 足病診療（Podiatry） 義肢矯形學（Prosthetics & Orthotics） 心理輔導（Psychological Services） 呼吸治療（Respiratory therapy） 語言治療（Speech Therapy） 旅行者健康及疫苗中心（Travellers' Health & Vaccination Centre） 血管診斷化驗室（Vascular Diagnostic Laboratory） 陳篤生醫院文化博物館 陳篤生醫院文化博物館（Tan Tock Seng Hospital Heritage Museum）喺2001年7月25號開放。為咗紀念創辦人陳篤生嘅遺澤，博物館展出一系列來自佢生活嘅年代19世紀中期嘅峇峇娘惹文物。 TTSH文化博物館係星加坡國家文物局「Museum Roundtable」嘅成員。 參考 出面網頁 陳篤生醫院嘅官方網站